stanford-oval/wikipedia huggingface dataset:
אהוד שילו
קריירה > בחברת העובדים

בין השנים 1969–1975, כיהן שילו כמנהל המחלקה הכלכלית וכמשנה למזכיר (מנכ"ל) חברת העובדים (ארגון הגג של משק-העובדים במדינת ישראל).
שילו היה חבר ב"וועדה המנהלת" של חברת-העובדים, היא ממשלת משק העובדים. הוועדה הייתה מורכבת "מראשי המשק", המנהלים והמנהיגים הפוליטיים הבכירים במערכת. בתוקף תפקידו יזם והוביל שילו רבות מהחלטותיה.
שילו יזם ויישם את המדיניות לריענון דפוסי הניהול של התאגידים במשק העובדים על שלוחותיו. בכלל זה מעבר מהנוהג של מינוי דירקטוריונים, הנהלות ופונקציונרים בכירים, על בסיס ייצוג פוליטי, לעיקרון של מינויים על בסיס כישורים אישיים, הכשרה ויכולת מקצועית.
שילו היה אחראי לגיבוש ואישור מדיניות הפיתוח, התוכניות העסקיות, בדיקות הכדאיות, תקצוב, גיוס הון והקצאת מקורות בתאגידי חברת-העובדים. בחינה והתייעלות ארגונית, הקמה ופרוק חברות, מיזוגים והפרטות. אחראי למינוי הדירקטוריונים, רואי החשבון ולקידום הביקורת הפנימית בתאגידים.
עסק בייצוג משק העובדים מול משרדי הממשלה וועדות הכנסת, בנושאי מדיניות כלכלית, מיסוי, תמריצים לעידוד הייצוא, התעסוקה באזורי הפיתוח, ומדיניות השכר.
ייצג את משק העובדים בארגונים ומוסדות ציבוריים, ביניהם: מכון הייצוא, המרכז הישראלי לניהול וההנהלה הציבורית של בית הספר למנהל עסקים באוניברסיטת תל אביב.
במסגרת תפקידו, כיהן כחבר דירקטוריון ויו"ר ועדת כספים במספר קונצרנים, ביניהם בכור תעשיות. סולל בונה, תיעוש אזורי פיתוח, יכין-חק"ל, המשביר לצרכן, ארקיע ועוד.
קריירה > כמנכ"ל משרד התחבורה

שילו כיהן כמנכ"ל משרד התחבורה במשך כ-5 שנים, החל מ-1975, הקדנציה הארוכה ביותר בין שאר המנכ"לים, בה כיהנו במשרד 4 שרים: גד יעקבי, מנחם בגין (כראש הממשלה), מאיר עמית וחיים לנדאו.
כמנהל כללי, היה שילו אחראי לפיתוחו ולתפקודו התקין של הענף לשירות הציבור וענפי המשק: תשתיות, תחבורה ציבורית, הולכת מטענים, ספנות ונמלים, תעופה אזרחית, מדיניות הרכב הפרטי, רכבת ישראל, הבטיחות בדרכים, 7 רשויות משק התחבורה לשעת חירום, וכן על ביטחון התחבורה הציבורית, התעופה והספנות, בישראל ומחוצה לה.
שילו כיהן כחבר דירקטריונים בחברות: אל על, צים, ארקיע ורשות הנמלים.
במסגרת תפקידו היה אמון על הסכמים דו-צדדיים והסדרי תעופה בינלאומיים, ביניהם ניהול המשא ומתן וחתימת הסכמי התחבורה והתיירות עם מצריים.
קריירה > כמנכ"ל משרד התחבורה > הסכם השלום עם מצרים

בעקבות "הסכמי קמפ דייוויד" (9/1978), ולפי בקשתו של הנרי קיסינג'ר, הוכנה במשרד התחבורה, בהנחיית שילו, תוכנית אב לרשת תחבורה אזורית עתידית, שתאחד את מרחב "המזרח התיכון החדש", שבמרכזה ישראל. רשת זו כללה בין השאר: ציר לחופי הים התיכון מצפון אפריקה, דרך אלכסנדריה לביירות, לאורך שפלת החוף, חוצה תל אביב וחיפה; ציר קהיר, פורט סעיד, באר-שבע, רבת עמון; חיבור שפלת החוף ונמלי ישראל, (אשדוד, חיפה, אילת ) למסילה החיג'אזית דרך ירדן, בואך סעודיה בדרום, דמשק וטורקיה בצפון; כביש אגרה מודרני טרנס קונטיננטלי, מחבר 2 יבשות ו 4 ארצות: קהיר, סואץ, אילת, עקבה, ירדן וסעודיה.
לאחר החתימה על הסכם השלום, ( 3/1979) מונה שילו על ידי ממשלת ישראל לעמוד בראש המשא ומתן עם מצרים, לנורמליזציה של קשרי התחבורה המעשיים בין המדינות, בתעופה, ביבשה ובים, ברוח עקרונות הסכמי השלום וקמפ דייוויד. שר הביטחון עזר ויצמן היה הממונה על הנורמליזציה ועקרונות ההסדרים סוכמו בשיחות ישירות, עם הגנרל כמאל חסן עלי, שר הביטחון המצרי, בהשתתפות שילו, בקריה בתל אביב.
קריירה > בקונצרן סולל-בונה

בין השנים 1981 ל-1985, כיהן שילו כחבר דירקטוריון והנהלת קונצרן סולל בונה, וכמנכ"ל "סולל בונה ארצות חוץ" (SIB). כיהן כראש אגף כלכלה, פיתוח ובקרה עסקית.
בשנת 1984 הוקמה "סולל בונה בניין ותשתיות" כחברה-בת בבעלות מלאה של סולל בונה. במהלך שנות ה-80 התחולל משבר כלכלי בישראל, בענף הבנייה ובקונצרן, ובשנת 1988, כחלק מתוכנית ההבראה שלה, הוקמה "שיכון ובינוי אחזקות בע"מ" שריכזה את הפעילות בתחומי הבניה והתשתית של חברת העובדים, על ידי מיזוג בין קונצרן סולל-בונה וחברת שיכון עובדים.
בשנת 1985 מונה שילו לתפקיד המנהל הכללי של קונצרן סולל בונה, ובשנת 1988 למנכ"ל חברת שיכון ובינוי אחזקות. בתפקידיו אלו היה גם יו"ר חטיבות הקונצרן, ובכלל זה חברת סולל בונה ארצות חוץ (SBI) ויו"ר תעשיית אבן וסיד.
שילו שימש בתפקיד מנכ"ל הקונצרן כ-4 שנים, במהלכן יזם וביצע את תוכנית הרה-ארגון, ההבראה והצמיחה של הקונצרן, בעקבות השפל בענף ותוכנית החירום להצלת הכלכלה הלאומית, במחצית שנות ה-80. כמו כן, טיפל ברה-ארגון מבנה ההון של המערכת ומיזוג בין קונצרן סולל-בונה וחברת "שיכון עובדים", בתיאום עם משרד האוצר, בנק ישראל ומערכת הבנקאות.
קריירה > בקונצרן סולל-בונה > מטה הקונצרן בישראל

בשנת 1981 הצטרף שילו להנהלת קונצרן סולל-בונה, כחבר דירקטוריון אחראי לבקרה והתייעלות עסקית ולמדיניות הפיתוח, ומתוך הבנה שיקבל על עצמו את ניהול הפעילות הבינלאומית של הקונצרן במסגרת חברת "סולל בונה ארצות חוץ" ( SBI ).
לאחר כניסתו לתפקיד ביצע שילו ניתוח עסקי וארגוני מקיף של. המצב והמגמות העסקיות בהם נתון הקונצרן. הניתוח הציג את מהלכי ההבראה הריאלית והפיננסית הנדרשים,על מנת למנוע מצב של פשיטת רגל וחדלות פירעון.
ניתוח המצב על משמעויותיו, והמהלכים הנדרשים להצלת והבראת המערכת, הוצגו בפני הוועדה המנהלת של חברת העובדים, הוועדים ומוסדות האיגוד המקצועי, ונדונו עם הבנקאות, בנק ישראל ומשרד האוצר.
על מנת להבטיח את הכלים המקצועיים הנדרשים במטה הקונצרן, לצורך הקפדה על התנאים לקבלת העבודות, ביצוען היעיל, וקיום מעקב תפעולי ועסקי שוטף, יזם שילו הקמת שתי יחידות מקצועיות חדשות במטה הקונצרן: אגף תכנון, כלכלה, תקצוב ובקרה עסקית. ואגף הנדסת ייצור, לתכנון פרטני של תהליכי הביצוע לשלביהם. תוכנית הביצוע תוך פריסה פרטנית של התשומות והתפוקות בכל שלביה תהווה גם את הבסיס לתכנון ושליטה על תזרים המזומנים, תשלומים ותקבולים. שתי יחידות מטה אלו אוישו במיטב המומחים הרלוונטיים, משכילים, מנוסים, וחדורי מוטיבציה.
קריירה > בקונצרן סולל-בונה > מנכ"ל סולל בונה ארצות חוץ

בשנת 1982 מונה שילו למנכ"ל חברת "סולל בונה ארצות חוץ (SBI)", אשר ריכזה את הפעילות הבינלאומית של הקונצרן. לחברה היו באותה תקופה 4 חברות-בת, במרכזים הפיננסים בעולם שעסקו במימון, רכש, לוגיסטיקה ושירותים עסקיים לסניפי הביצוע של החברה ביותר מ-10 מדינות באפריקה ובאמריקה הלטינית.
החברה העסיקה כ-750 מהנדסים ומומחים ישראלים עם משפחותיהם בארצות אלו, בבתי הספר שקיימה למדו למעלה מ-1,000 תלמידים. עמדו לרשות החברה בארצות אלו מערכות ניהול ושליטה, מאות יחידות של ציוד מכני כבד, מחצבות, ומפעלי עזר לכל סוגי העבודות.
קריירה > בקונצרן סולל-בונה > ניהול הקונצרן בישראל והקמת חברת שיכון ובינוי

לקראת סוף 1985 הודיע בנק ישראל שקונצרן סולל-בונה בישראל הגיע לתקרת "הלווה הבודד" בבנק הפועלים, ולפיכך הבנק יהיה מנוע מלהעמיד לרשותו אשראי נוסף.
שילו התבקש על ידי מזכיר חברת-העובדים לקבל על עצמו את ניהול הקונצרן במגמה לעדכן וליישם את תוכנית החרום לשיקום המערכת, על דעת ובגיבוי ההסתדרות.
ביום 6 באפריל 1987 החליטה הוועדה-המנהלת של חברת-העובדים למזג את חברת "שיכון-עובדים" עם "קונצרן סולל-בונה", על ידי הקמת חברת גג בשם "שיכון ובינוי אחזקות בע"מ". הוחלט שהמנכ"ל יהיה אהוד שילו, וי"ור הדירקטוריון שלה יהיה רפי אדרי. המיזוג נועד ליצור למערכת הממוזגת את ההון העצמי, הערבויות והבטוחות הנדרשות למימון המשך ביצועה של תוכנית ההבראה.
כמו כן הוחלט להסמיך את "הוועדה לכספים והשקעות" של חברת-העובדים לפעול להבטחת התנאים ההכרחיים להמשך יישומה והגשמתה של תוכנית ההבראה לקונצרן. בכלל זה סיכום על הסדרים הוניים עם הבנקים, והעמדת אמצעים כספיים שוטפים, שיאפשרו את הפעילות הסדירה של הקונצרן על חטיבותיו.
תקופתו כמנכ"ל התאפיינה במהפך ארגוני ופיטורי אלפי עובדים, על ידי מעבר ממבנה קשיח של עשרות סניפי בנין ומפעלי עזר מקומיים, לפריסה בשלושה מחוזות ארציים, תוך גמישות עסקית וניידות מלאה של עובדים וציוד במערכת, בהתאם לזמינות התעסוקה וצרכי הביצוע.
כשאהוד שילו הצטרף להנהלת הקונצרן בשנת 1981 היו בו כ-18,000 עובדים בישראל והתפוקה השנתית הממוצעת לעובד הייתה כ-25,000$. כשמונה למנכ"ל הקונצרן בסוף 1985 היו בקונצרן כ 13,000 עובדים, והתפוקה השנתית הממוצעת לעובד הייתה כ-34,000$. כשהחליט לפרוש סופית מתפקיד מנכ"ל הקונצרן,
בסוף 1988, הצטמצם מספר העובדים למרות כל הקשיים והתהפוכות לסדר גודל של 5,000 עובדים לערך, והתפוקה הממוצעת לעובד הגיעה לסדר גודל של 50,000 דולר. הרווחיות ותזרים המזומנים השוטפים אוזנו אך מבנה ההון טרם שוקם וחובות העבר המשיכו להעיק על הקונצרן ולהכביד על המשך פעילותו התקינה.
קריירה > לאחר פרישתו מסולל בונה

לאחר פרישתו מסולל-בונה, המשיך שילו וכיהן בתפקידים רבים, וביניהם:
1989 - 1991 - יו"ר ועדת המומחים הציבורית לעניין מדיניות הטלפון התאי (הנייד) בישראל.
1990- 1992 - מרכז פרויקט ההפרטה של קבוצת IDB ובנק המזרחי, בחוזה מיוחד עם החשב הכללי במשרד האוצר וחברת נכסים מ.י., שהחזיקה עבור המדינה את מניות הבנקים שבהסדר, בתיאום עם חברת מריל לינץ' העולמית. כמו כן, היה חבר בוועדת ההיגוי הממשלתית לענייני בנק המזרחי.
1990 - 1993 - חבר דירקטוריון הבורסה לניירות ערך בתל אביב, על ועדותיו.
1990 - 1993 - חבר דירקטוריון החברה הישראלית לטרקטורים וציוד (קטרפילר)
1991 - 2002 - יועץ למשה זנבר, יו"ר בנק לאומי לישראל, ומרכז פרויקט ההקמה של חברת ההשקעות הבינלאומית לאומי-פאנד.
1994 - 2004 - יושב ראש פעיל בדירקטוריונים של מפעלי התעשייה הקיבוצית. 
היה אחראי על ארגון מפעלי התעשייה בקיבוצים כחברות עסקיות בע"מ, בראשות דירקטוריונים והנהלות מקצועיות ומתמחרות. בין המפעלים: דן תעשיות, ספנקריס חולדה, מחצבות כפר גלעדי, ארד דליה, פריגת, פלסים מרחביה ועמיעד מערכות סינון וטיפול במים.
1994 - 2001 - יו"ר דירקטוריון המכון הישראלי לתכנון ומחקר תחבורה
1995 - 1915 ייעוץ, יזום, ניהול, רכישות ומיזוגים בתחומי הבניה והנדל"ן, התשתיות (כביש 6 ומנהרות הכרמל), התחבורה (רכבת ישראל), האנרגיה והמים, בישראל ומחוצה לה, במסגרת הפירמות:
E. Shilo Corporate Management & International Projects
Shiloboro International
Blinton International INC
הערות שוליים

↑  ש. אבי-ארז, המוח הכלכלי של 500 חברות, מעריב, 21 ביולי 1969
↑  דוד ליפקין, לפני שינויים במשק ההסתדרותי, אהוד שילו על תפקיד המחלקה הכלכלית בחברת העובדים, דבר, 3 בדצמבר 1969
↑  שרגא מקל, השר לנדאו: אהוד שילו לא יוחלף, מעריב, 25 בינואר 1979
↑  שרגא מקל, התחבורה בישראל על סף 1979, שיחה עם אהוד שילה, מעריב, 25 בדצמבר 1978
↑  שרגא מקל, במנכ"ל היוצא של משרד התחבורה, אהוד שילו: "הטיפול ב'אל־על' כושל ומוטב למכור אותה", מעריב, 4 ביוני 1980
↑  ‏Report Israel, Egypt Sign Air Accord בעיתון Jewish Telegraphic Agency‏, 15 בפברואר 1980
↑  דו"ח שנתי של חברת סולל בונה ארצות חוץ, בארכיון שיכון ובינוי
1 2  דוד ליפקין, אהוד שילו מתמנה למנכ"ל סולל בונה, מעריב, 24 בינואר 1986
↑  אחי דנון, זנבר התפטר סופית. מסולל־בונה;אהוד שילו נשאר לעוד 3 הודשים, מעריב, 23 בדצמבר 1986
↑  שלמה אברמוביץ, מי אכל את אהוד שילו, כותרת ראשית, 10 באוגוסט 1988
↑  דניאל רוזן, כיצד עיצבה ההסדרה את פני הענף, באמצעות שינויים מבניים והגברת התחרות, והביאה לצמיחה מהותית ומתמשכת
↑  שילו וחפץ יטפלו מטעם נכסים מ.י. והאוצר במכירת קבוצת אי.די.בי., מעריב, 19 ביוני 1990
↑  עומר שרביט, ספנקריט: אהוד שילו ואבי מרגלית - שני הדירקטורים מהציבור - התפטרו מתפקידם, באתר TheMarker‏, 28 במרץ 2005
↑  עומר שרביט, ספנקריט:  שילו ומרגלית, הדירקטורים מהציבור - התפטרו אחרי חצי שנה בלבד, באתר הארץ, 29 במרץ 2005
↑  גדעון גלעדי, מנכ"ל וחבר כפר גלעדי, מחצבות כפר גלעדי – סיפור של ציונות קיבוצית, 02 אוגוסט 2010
↑  קבוצת MCM המתחרה במיכרז מנהרות הכרמל מתפרקת - עקב כוונת לבייב לצרף חברות נוספות, באתר גלובס, 13 באפריל 1997
↑  פיצול בקבוצת למכרז מנהרות הכרמל, באתר גלובס, 14 באפריל 1997
↑  הארץ, יוזמה: מרכזי טרום-טיסה בתחנות רכבת, באתר TheMarker‏, 4 ביוני 2006
האיגוד הישראלי לביקורת ואבטחת מערכות מידע

לוגו האיגוד
האיגוד הישראלי לביקורת ואבטחת מערכות מידע, הוא אגודה מקצועית הפועל לקידום הידע המקצועי ולהגברת המודעות הציבורית בישראל לנושאי ביקורת מערכות מידע ואבטחת מערכות מידע. האיגוד הוא ביתם המקצועי של מבקרי מערכות מידע, מבקרים פנימיים וחיצוניים, רואי חשבון, ממונים על אבטחת מערכות מידע, העוסקים באבטחת מחשבים ומערכות מידע, אנשי מחשב, מנתחי מערכות מידע ואחרים בעלי זיקה או העוסקים בביקורת ובאבטחת מערכות מידע. לאיגוד יש תקנון, סטנדרטים מקצועיים (תקנים כלליים לביקורת מערכות מידע וגילויי דעת) וכללי אתיקה מקצועית, המחייבים את כל חבריו.
היסטוריה של האיגוד

האיגוד הוקם בשנת 1979 כעמותה התנדבותית ללא כוונת רווח על ידי קבוצת חברים "משוגעים לדבר", שחזו מראש את חשיבותו העצומה של מקצוע ביקורת המערכות הממוחשבות, במציאות הישראלית. רק מספר שנים לאחר מכן קלט האיגוד לתוכו גם את העוסקים באבטחת מערכות מידע ותיקן את שמו, מטרותיו ועיסוקו – בהתאם.
היסטוריה של האיגוד > סניף של האיגוד הבינלאומי

האיגוד הישראלי מסונף לאיגוד הבינלאומי - ISACA, שמושבו בארצות הברית, ולו יותר מ-165,000 חברים ממעל ל-180 מדינות ויותר מ-200 סניפים שהוקמו ממעל ל-80 מדינות ברחבי העולם. האיגוד הישראלי היה הסניף הראשון באזור אירופה וסומן במספר 40.
האיגוד הישראלי והאיגוד הבינלאומי, באמצעות ועדות בהן חברים נציגים מכל העולם, קובעים תקנים ורמה מקצועית בינלאומית לעבודות ביקורת, בקרה ואבטחה בתחום מערכות המידע. הסניף הישראלי, פעילותו ונציגיו בפורומים הבינלאומיים השונים, זוכים להערכה רבה בעולם.
פעילות האיגוד הישראלי לביקורת ואבטחת מערכות מידע > פעילויות כלליות

האיגוד פועל להפצת הידע בנושאי פעולתו ודואג למפגשים מקצועיים של העוסקים בתחום, ובין היתר:
פורומים ציבוריים שוטפים ותכופים בנושאי ביקורת ואבטחת מערכות מידע.
פרסום מאמרים, במגוון רחב של נושאים הקשורים במערכות מידע.
קיום כנס שנתי שבמסגרתו מוצגים נושאים שונים, לפתיחת אפיקי דיון ולסיוע בלימוד הנושאים הנתמכים על ידי האיגוד.
קבוצות עבודה פרטיות המכנסות את קהילת החברים להרחבת הידע ושיתוף רעיונות ומידע.
קיום מפגשים ועדכונים שוטפים לחברים.
יצירת קשרי גומלין עם ארגונים הקשורים לנושא.
ייעוץ לסטודנטים ועזרה במחקר בנושא באוניברסיטאות בישראל.
פעילות האיגוד הישראלי לביקורת ואבטחת מערכות מידע > הסמכה

האיגוד מעניק לזכאים תוארי הסמכה יוקרתיים בינלאומיים, כדלהלן:
מבקר מערכות מידע מוסמך – ®CISA.
מנהל אבטחת מערכות מידע מוסמך – ®CISM.
מוסמך בממשל טכנולוגיית המידע – ®CGEIT.
מוסמך בסיכונים ובקרת מערכות מידע – ™CRISC.
מהנדס פתרונות הגנת פרטיות – ™CDPSE.
מוסמך באבטחת סייבר – CSX®-P.
האיגוד תומך בהכשרה מקצועית ומכין את המעוניינים לקבלת התארים הנ"ל. הסניף הישראלי מקיים פעילות הדרכה והכשרה נרחבים וכן מפרסם ומפיץ חומר מקצועי בהתאמה.
נכון לסוף שנת 2020, האיגוד עובד על הסמכה חדשה לביקורת ענן, בשיתוף עם CSA בשם ™CCAK.
פעילות האיגוד הישראלי לביקורת ואבטחת מערכות מידע > פרסומים

האיגוד משתתף יחד עם מכון ITGI (מכון לחקר ממשל טכנולוגיית המידע) בהכנת פרסומים מקצועיים בנושאים שונים, כגון:
®CobiT - תקן בינלאומי פתוח, המסייע ביישום נושא הניהול והבקרה של מערכות מידע ארגוניות, תוך תמיכה ביעדים ארגוניים, אופטימיזציה של השקעת הארגון במערכות המידע וניהול נאות של הסיכונים בסביבה זו. התקן מורכב מסט של יעדי בקרה, המספקים קווים מנחים לקידום מִמְשָל של טכנולוגיית המידע - IT GOVERNANCE בארגון.
®VAL IT – תקן בינלאומי פתוח למדידת ערכה הכלכלי של ההשקעה בטכנולוגיית המידע.
פעילות האיגוד הישראלי לביקורת ואבטחת מערכות מידע > מוסדות האיגוד

האיגוד הוא מוסד ללא כוונת רווח והוא פועל על פי עקרונות דמוקרטיים. בראש האיגוד עומדת מועצה והנהלה שנבחרים אחת לשנתיים ומהווים סמכות עליונה. הנהלת האיגוד כוללת, בין השאר, נשיא (מתחילת 2009 - דורון רונן), משנה לנשיא (שלומי קוט), סגן נשיא (אסף ויסברג), גזבר (גלי גנה), מזכיר (דורון רוזנבלום), נשיא שקדם (דניאל מאיר), חברי הנהלה (גיא מונרוב, שי זנדני).
תפקידי ההנהלה כוללים: התוויית מדיניות, ניהול שוטף, קיום אספה כללית שנתית, ייזום וארגון כנסים וימי עיון, הוצאה לאור של כתבי עת מקצועיים (ביטאון במענ"א) ועדכונים לחברים (איגרת לחבר), פעילות לניסוח תקנים הקשורים בתחום הפעילות ומינוי ועדות אד הוק לטיפול בנושאים שונים.
מטרותיו העיקריות של האיגוד

לייצג את נושא ביקורת טכנולוגיית המידע ואבטחתה בפני גורמים ורשויות ממשלתיים ציבוריים ואחרים, בארץ ומחוצה לה. לייצג את ענייני המקצוע במהלכי חקיקה.
לפעול לחינוך הציבור והגברת מודעותו בשטח בקרת טכנולוגיית המידע בישראל, ביקורתה ואבטחתה.
לפעול להכשרה מקצועית והעלאת הרמה המקצועית של מבקרי טכנולוגיית המידע והמאבטחים שלה, ובכלל זה קיום השתלמויות, ימי עיון, קורסים להכנה לבחינות ההסמכה הבינלאומית הנזכרות לעיל.
לפעול לקיום הכשרה מקצועית ולימוד מקצועות ביקורת טכנולוגיית המידע ואבטחת טכנולוגיית המידע במוסדות אקדמאים ואחרים. לפעול לעדכון שוטף, הכוונה והעמקת הידע של הציבור בנושאים הנ"ל.
לעסוק ולהשתתף בפיתוח תורות ושיטות של בקרה, תורות ושיטות לאבטחה ולביקורת של טכנולוגיית המידע ובמחקרים אשר יתנו תשובות לבעיות מקצועיות.
לבחון ולקבוע תקנים ונהלים בנושאי ביקורת ואבטחת טכנולוגיית המידע.
לטפח יחסי חברות וכבוד בין אנשי המקצוע ולחזק את הזיקה לערכים האנושיים והתרבותיים אשר ביסודות המקצוע.
לפרסם את ביטאון האיגוד. להכין, לתרגם ולהפיץ פרסומים מקצועיים הנוגעים לביקורת בכלל, לביקורת טכנולוגיית המידע ולאבטחת מידע בפרט. לתחזק את אתר האינטרנט של האיגוד, שנקרא בשם: www.isaca.org.il.
לקיים קשר עם ארגונים אחרים בארץ ומחוצה לה, ככל שזה נוגע למקצוע ביקורת טכנולוגיית המידע ולאבטחת מידע.
ראו גם

ביקורת מערכות מידע
אבטחת מערכות מידע
טכנולוגיית המידע
לקריאה נוספת

חוק המחשבים, התשנ"ה-1995.
חוק הגנת הפרטיות, התשמ"א – 1981.
הוראות המפקח על הבנקים בבנק ישראל, הוראת ניהול בנקאי תקין מספר 357, בנושא ניהול טכנולוגיית המידע.
תקן ישראלי מספר 1495 בנושא אבטחת מערכות מידע ממוחשבות – מכון התקנים הישראלי.
הנחיה מקצועית מס' 10 בנושא ביקורת מערכות ממוחשבות של לשכת המבקרים הפנימיים.
אריה גורמן, עמוס לביטוב, חוק הביקורת הפנימית 1992 : מדריך שימושי למבקר הפנימי ולגוף המבוקר, גור-אריה, חברה לייעוץ פיננסי ומינהלי, 1992.
הערות שוליים

↑  http://www.isaca.org/About-ISACA/History/Pages/default.aspx
| --- | --- |
בקרת זהויות :  NLI: 987007461865305171  BnF: cb131902601 (data)  CANTIC: a10451158  CiNii: DA08334520  GND: 10179160-4  ISNI: 0000 0001 1512 2519  LCCN: no94032510  NKC: ko2007248206  SUDOC: 035451424  VIAF: 132536312   WorldCat (עם VIAF): 132536312
טום בארט

תומאס מוֹר בארט (באנגלית: Thomas More Barrett; נולד ב-30 באפריל 1981) הוא פוליטיקאי אמריקאי המכהן כחבר בית הנבחרים של ארצות הברית מטעם מחוז הקונגרס השביעי של מדינת מישיגן. בארט, חבר המפלגה הרפובליקנית, כיהן כחבר בית הנבחרים של מישיגן בין השנים 2015–2019 ולאחר מכן כחבר הסנאט של מישיגן מ-2019 עד 2023.
ביוגרפיה

בארט נולד בסאות'פילד שבמישיגן ב-30 באפריל 1981. הוא השלים לימודי תואר ראשון במדע המדינה באוניברסיטת מערב מישיגן. לאחר לימודיו התיכוניים התגייס בארט לצבא ארצות הברית, שם שירת במשך 21 שנה. במסגרת שירותו הצבאי הוצב בקוריאה הדרומית, במפרץ גואנטנמו, בעיראק, ובכוויית. הוא לחם במלחמת אפגניסטן ובמלחמת עיראק. כמו כן, הוא שירת במשמר הלאומי של מישיגן עד לפרישתו בשנת 2022.
לפני שהתמודד לראשונה לתפקיד ציבורי עבד בארט כאנליסט במחלקת האוצר של מישיגן. בבחירות 2014 נבחר בארט לבית הנבחרים של מישיגן מטעם מחוז הבחירה ה־71 לאחר שניצח את נציגת המחוז המכהנת תרזה אבד. הוא נבחר מחדש בבחירות 2016 אחרי שניצח את אבד במערכת בחירות חוזרת, עם 54% מהקולות לעומת 43% של אבד ו-3% של מרק לורד מהמפלגה הליברטריאנית.
בבחירות 2018 נבחר לסנאט של מישיגן מטעם מחוז הבחירה ה־24. בשנת 2022 היה יושב ראש ועדת התחבורה והתשתיות של הסנאט המדינתי. במהלך כהונתו בסנאט היה מבקר חריף של מדיניות מושלת מישיגן גרטשן ויטמר במהלך מגפת הקורונה בארצות הברית. הוא קידם את הצעת החוק "858" להסדרת סמכויות מצב החירום של מושלת מישיגן, הצעה עליה הטילה ויטמר וטו במאי 2020.
בינואר 2021 נמנה בארט בין 11 חברי הסנאט של מישיגן שחתמו על מכתב לקונגרס האמריקאי בבקשה לפתיחת "חקירה אובייקטיבית ושקופה" בנוגע להאשמות בדבר אי-סדרים בבחירות לנשיאות ארצות הברית 2020. בספטמבר 2022 טען בארט כי הלגיטימיות של בחירות 2020 היא "בלתי ניתנת לידיעה".
בנובמבר 2021 בארט הודיע על מועמדותו לבית הנבחרים של ארצות הברית במחוז הקונגרס השביעי של מישיגן. הוא ניצח בבחירות המקדימות של המפלגה הרפובליקנית באוגוסט 2022, אך בבחירות הכלליות הפסיד לנציגת המחוז המכהנת אליסה סלוטקין אחרי שגרף 46% מקולות הבוחרים לעומת 52 האחוזים של סלוטקין. אתר האינטרנט "Bridge Michigan" דיווח כי נכון ל-12 באוקטובר 2022 הייתה זו מערכת הבחירות היקרה ביותר לקונגרס בארצות הברית. עד 4 בנובמבר, הוציאו שני מטות הבחירות של בארט וסלוטקין למעלה מ-36 מיליון דולר אמריקאי.
בבחירות 2024 התמודד בארט באותו מחוז, הפעם מול המועמד הדמוקרטי קרטיס הרטל ג'וניור, עליו גבר עם 50.3% מקולות הבוחרים. הוא הושבע לתפקידו ב-3 בינואר 2025 עם התכנסות הקונגרס ה-119 של ארצות הברית.
הערות שוליים

↑  Sen. Tom Barrett announces U.S. House campaign, באתר WILX 10‏, 15 בנובמבר 2021 (באנגלית)
↑  טוד ספאנגלר, Michigan Rep. Elissa Slotkin may have edge on Tom Barrett, but race for US House far from over, באתר Detroit Free Press‏, 27 בספטמבר 2022 (באנגלית)
↑  קרייג מאוגר, Republican Michigan senator critical of Gretchen Whitmer tests positive for COVID-19, באתר The Detroit News‏, 2 באוגוסט 2020 (באנגלית)
↑  קרייג מאוגר, Michigan GOP senators briefly post differing letters to Congress on election claims, באתר The Detroit News‏, 6 בינואר 2021 (באנגלית)
↑  אליסה בר, Slotkin wins tight race in the 7th Congressional District, באתר MLive Media Group‏, 9 בנובמבר 2022 (באנגלית)
↑  טוד ספאנגלר, Tom Barrett wins 7th Congressional District race, באתר Detroit Free Press‏, 6 בנובמבר 2024 (באנגלית)
| --- | --- |
בקרת זהויות :  LCCN: no2020049923  US Congress: B001321  VIAF: 2755158735249233250003   WorldCat (עם VIAF): 2755158735249233250003
מניפנית מלכותית

| מניפנית מלכותית> מצב שימור |
| --- | --- |
 conservation status: least concern ללא חשש (LC)‏
מיון מדעי
ממלכה:: צומח
מערכה:: בעלי פרחים
מחלקה:: דו-פסיגיים
סדרה:: צינוראים
משפחה:: שפתניים
סוג:: Lallemantia
מין:: מניפנית מלכותית
שם מדעי
 Lallemantia royleana ‏בנתם, 1848
שמות נוספים
 Lallemantia royleana, בלנגו, בלנגו שיראזי

מניפנית מלכותית (מכונה בלנגו) היא צמח בעל פרחים ממשפחת השפתניים, Lamiaceae. הצמח, הידוע באיראן בכינוי בלנגו שיראזי, משמש במסורות רפואה טבעית החל מהעידן העתיק כטיפול ברפואה עממית לחום ושיעול. זרעים מהווים מקור איכותי לפוליסכרידים, סיבים, שמן וחלבון.
תיאור

המניפנית המלכותית היא עשב חד-שנתי, בעל גבעול שאינו מסועף או מסועף בבסיסו. הגבעול זקוף וארוך, בעוד שלעליו צוה פשוטה. התפרחת גדלה ליד בסיס הגבעול. הגביע הוא צינורי בעל עורקים. עטיףהפרך בגוון לילך חיוור וורוד כחול-לבן.
תפוצה

המניפנית המלכותית נפוצה באפגניסטן, סין, הודו, קזחסטן, קירגיזסטן, פקיסטן, רוסיה, טג'יקיסטן, טורקמניסטן, אוזבקיסטן, דרום מערב אסיה ואירופה.
רכיבים אופייניים

הרכב השמן האתרי של חלקי האוויר של המניפנית כוללים את התרכובות הארומטיות סבינין, בטא פיינין, 3-מירצן, אוקטנון, p-cymene, לימונן, 1,8-cineole, -β-ocimene,,β- אוסימן, γ-טרפינן, איזובוטנול, טרפינולן, לינולול, בוטנול, קטון דה-הידרו-סבינה, איזו-3-תוג'נול, -פינוקרוואול, סבינה קטון, פינוקרבון, 3-תוג'ן-2-און, מירטנל, מירטנול, ורבנון, ציס -סאבינן-הידראטצי אצטט, pulegone, trans -סבינן-הידראט אצטט, בורניל אצטט, טרנס -סביניל אצטט, קרוואקרול, טרנס -פינוקרוויל אצטט, דיהידרוקרוויל אצטט, α-longipinene, β-cubebene, α-bergamotene, ו־spathulenol .
הערות שוליים

↑  Bahramparvar, Maryam; Haddad Khodaparast, Mohammad H; Razavi, Seyed M A (2009). "The effect of Lallemantia royleana (Balangu) seed, palmate-tuber salep and carboxymethylcellulose gums on the physicochemical and sensory properties of typical soft ice cream". International Journal of Dairy Technology. 62 (4): 571–576. doi:10.1111/j.1471-0307.2009.00526.x. ISSN 1471-0307.
1 2  "Flora of Pakistan: Lallemantia royleana". efloras.org.
↑  Sharifi-Rad, Javad; Hoseini-Alfatemi, Seyedeh Mahsan; Sharifi-Rad, Majid; Setzer, William N. (2015). "Chemical Composition, Antifungal and Antibacterial Activities of Essential Oil from Lallemantia Royleana(Benth. In Wall.) Benth". Journal of Food Safety. 35: 19–25. doi:10.1111/jfs.12139.
כדן קטן-פרחים

| כדן קטן-פרחים |
| --- | --- |

מצב שימור
 conservation status: least concern ללא חשש (LC)‏
מיון מדעי
ממלכה:: צומח
מערכה:: בעלי פרחים
מחלקה:: חד-פסיגיים
סדרה:: אספרגאים
משפחה:: אספרגיים
סוג:: כדן
מין:: כדן קטן-פרחים
שם מדעי
 Muscari parviflorum ‏דפונטן

כדן קטן-פרחים (שם מדעי: Muscari parviflorum (Desf)) הוא גאופיט קטן ממשפחת האספרגיים, המתנשא לגובה 10 עד 20 ס"מ. הצמח מתאפיין בבצל קטן, בשורשים מתכווצים, בעלים נימיים המרוכזים בבסיסו, בעמוד תפרחת זקוף וחסר עלים, ובפרחים קטנים בגוון תכול-בהיר, דמויי כד. הוא פורח בקבוצות צפופות בסתיו, לפני או עם הגשמים הראשונים, כאשר העלים הנימיים מגיחים זמן קצר לאחר הפריחה. תחום התפוצה הטבעי שלו סביב אגן הים התיכון, בבתי גידול ים-תיכוניים (סובטרופיים).
בית גידול ותפוצה

מין זה גדל בעיקר באזור הים התיכון, בבתי גידול סובטרופיים, על קרקעות מעובדות, חוליות ולעיתים גם בטרה-רוסה. בישראל הוא מצוי בחוף הגליל, השרון, דרום מישור החוף, בגליל העליון והתחתון, בכרמל, בשומרון, בשפלה, ובהרי יהודה (שם הוא נדיר), וכן בבקעת החולה.
פונולוגיה - מחזור החיים

כדן קטן-פרחים פורח בקבוצות צפופות בסתיו, לפני או עם הגשמים הראשונים. תקופת הפריחה מתחילה בתחילת אוקטובר ונמשכת עד תחילת דצמבר, כאשר העלים הנימיים מופיעים זמן קצר לאחר הפריחה ונשארים עד סוף מרץ. הפירות הירוקים מתחילים להופיע בסיום הפריחה, בתחילת דצמבר, ותהליך הפצתם מסתיים בתחילת ינואר.
הצמח מתרבה הן באמצעות זרעים (רבייה מינית) והן באמצעות בצלצולים (רבייה א-מינית). בתנאים מתאימים, נוצרים באמצעות רבייה א-מינית זו, קבוצות צפופות של עשרות פרטים, המשתרעות על פני שטח בקוטר 30 עד 50 ס"מ.
כאשר הצמח הצעיר נובט ומפתח בצל, שורשים מתכווצים מושכים את הבצל לעומק מתאים בקרקע המגן עליו מתנאי סביבה קשים. בעת רבייה וגטטיבית, שורשים אופקיים עבים מרחיקים בהתכווצותם את בצלצולי הריבוי מבצל האם, לעיתים עד כדי 10 ס"מ.